REPUBLIKA SRBIJA

NARODNA SKUŠTINA

Odbor za pravosuđe, državnu

upravu i lokalnu samoupravu

07 Broj: 06-2/134-15

2. april 2015. godine

B e o g r a d

**Z A P I S N I K**

**35. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 2. APRILA 2015. GODINE**

Sednica je počela u 13,00 časova.

Sednici je predsedavao Petar Petrović, predsednik Odbora.

Sednici su prisustvovali članovi Odbora: Biljana Ilić Stošić, Biljana Savović, Olgica Batić, Živan Đurišić, Dragan Paunović, Tanja Tomašević Damnjanović, Vladimir Đukanović, Miletić Mihajlović, Neđo Jovanović, Jovan Marković i Velinka Tošić.

Sednici nisu prisustvovali članovi Odbora: Mirjana Andrić, Aleksandar Martinović, Balša Božović, Meho Omerović, Laslo Varga, niti njihovi zamenici.

Sednici je, kao predstavik predlagača zakona, prisustvovala dr Kori Udovički, ministar državne uprave i lokalne samouprave, a kao poverenici Vidosava Džagić i Željko Ožegović, državni sekretari, i Tatjana Zeljković, samostalni savetnik u Ministarstvu državne uprave i lokalne samouprave.

Na predlog predsednika Odbora utvrđen je sledeći

D n e v n i r e d :

1. Razmatranje Predloga zakona o inspekcijskom nadzoru, koji je podnela Vlada (broj 011-500/15 od 3. marta 2015. godine), u načelu;
2. Razmatranje informacija o radu Ministarstva državne uprave i lokalne samouprave za period april-jun 2014. (broj 02-2493/14, od 25. jula 2014. godine), jul-oktobar 2014. (broj 02-3746/14, od 17. oktobra 2014. godine) i oktobar-decembar 2014. godine (broj 02-71/15, od 16. januara 2015. godine);
3. Razno.

Pre prelaska na rad po utvrđenom dnevnom redu usvojen je, bez primedaba, zapisnik sa 34. sednice Odbora.

**Prva tačka dnevnog reda:** **Razmatranje Predloga zakona o inspekcijskom nadzoru u načelu**

Kori Udovički, ministar državne uprave i lokalne samouprave, kao predstavnik predlagača zakona, predstavila je ukratko Predlog zakona o inspekcijskom nadzoru koji bi trebalo da sistemski uredi oblast inspekcijskog nadzora, a zatim je Vidosava Džagić, državni sekretar u Ministarstvu, prezentovala predložena rešenja i razloge za donošenje zakona o inspekcijskom nadzoru, ukazujući na glavne primedbe, pre svega privrede, na dosadašnje stanje i uzroke takvog stanja, na ciljeve koji treba da se postignu, odnos ovog zakona drugih zakona kojima se uređuje inspekcijski nadzor, budžetske efekte i dr.

Vladimir Đukanović je podržao nameru predlagača da se jednim zakonom kao sistemskim objedini uređivanje inspekcijskog nadzora, ali se nije složio da težište predloženih rešenja zakona bude na preventivnoj, umesto na represivnoj funkciji, smatrajući da su sankcije od većeg značaja za uređivanje stanja u ovoj oblasti. Podsetio je na sistem u vreme postojanja službe društvenog knjigovodstva, koji je obezbeđivao disciplinu u ponašanju svih poreskuh obveznika i onemogućavao sivu ekonomiju, a koji je napušten, što je za posledicu imalo nemoć poreskog sistema da prati ispunjavanje obaveza poreskih obveznika, sa softverima koji su nekompatibilni,i i koji za posledicu imaju nered. Založio se da se prilikom nabavke odgovarajuće inormacione tehnologije obezbedi da se angažuju državna preduzeća, radi obezbeđivanja zaštite države i njenih interesa, bez obzira što to ne bi bilo tržišn ponašanje.

Biljana Ilić Stošić izrazila je zadovoljstvo prezentacijom koja je narodnim poslanicima približila predložena rešenja i ocenila da bi takvo predstavljanje predoga zakona trebalo da bude praksa.

Velinka Tošić ukazala je na problem malog broja inspektora u organima jedinica lokalne samouprave, koji je posebno uočljiv nakon donošenja propisa o zabrani zapošljavanja.

Neđo Jovanović je ukazao na pozitivne pomake koje će imati donošenje ovog zakona. Smatra, međutim, da sistemska rešenja još uvek nisu dovoljno dobra. Naime, lokalna samouprava još uvek nije dobila sistemski uređene nadležnosti koje će obezbediti ujednačenu primenu zakona na lokalnom nivou i onemogućiti različitu praksu u primeni zakona i sankcionisanju nedozvoljenog ponašanja u vršenju inspekcijskog nadzora, koja je ponekad na ivici kršenja načela zabrane diskriminacije i jednakosti pred zakonom.

Odbor je odlučio da, na osnovu člana 156. stav 3. Poslovnika Narodne skupštine, podnese sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o inspekcijskom nadzoru, u načelu.

Za izvestioca Odbora na sednici Narodne skupštine određen je Petar Petrović, predsednik Odbora.

**Druga tačka dnevnog reda:** **Razmatranje informacija o radu Ministarstva državne uprave i lokalne samouprave za period april-jun 2014., jul-oktobar 2014. i oktobar-decembar 2014. godine**

Kori Udovički je, povodom informacija o radu Ministarstva u protekloj godini, upoznala Odbor sa aktivnostima Ministarstva koje se odnose na sprovođenje reforma javne uprave i Akcionim planom za sprovođenje Strategije reforme javne uprave u Republici Srbiji za period od 2015. do 2017. godine.

Neđo Jovanović je, u raspravi nakon izlaganja Kori Udovički, postavio pitanje da li će se u donošenju novih zakona kojima se uređuju rad u državnoj upravi, plate, upravni postupak, lokalna samouprava i dr. voditi računa o meri decentralizacije i preraspodele nadležnosti, s obzirom na rizik da se velikom autonomijom koja će se dati lokalnoj samoupravi, a bez posebnog nadzora i kontrole republičkih organa, ugroze načela same Strategije reforme javne uprave o racionalizaciji, depolitizaciji i profesionalizaciji javne uprave. S tim u vezi posebnu pažnju treba posvetiti razgraničenju nadležnosti, imajući u vidu „preklapanje“ nadležnosti repibličkih organa i organa jedinica lokalne samouprave. Takođe je postavio pitanje primene rešenja zakona kojim se uređuje upravni postupak, imajući u vidu da se upravni akt koji donosi inspektor može osporavati pred upravnim sudom, koji je već zagušen predmetima, zbog čega postupci traju dve do tri godine, pa će stranka dugo čekati na ostvarivanje svog prava koje joj je ugroženo aktom donetim u inspekcijskom. Istaknut je i problem koji lokalnoj samoupravi izaziva primena propisa Vlade o ograničenju zapošljavanja.

Olgica Batić podržala je ukazivanje Neđa Jovanovića da su neophodne izmene odgovarajućih zakonskih rešenja.

Jovan Marković ocenio je da je centralno pitanje koje proizlazi iz izlaganja ministra o Akcionom planu pitanje preraspodele nadležnosti. Ono što se nedovoljno vidi je da li je decentralizacija osnovni cilj i da li se decentralizacija kao proces podržava iskreno. U vezi s tim ukazao je da bi trebalo razmotriti neophodne izmene zakona kojim se uređuju lokalni izbori, kao i pitanje odgovornosti lokalne samouprave za izvršavanje svojih nadležnosti, naglašavajući da su to pitanja o kojima treba otvoriti ozbiljnu raspravu.

Odbor je, na osnovu člana 229. stav 4. Poslovnika Narodne skupštine, odlučio da podnese sledeći

I Z V E Š T A J

Odbor je, u skladu sa članom 229, Poslovnika Narodne skupštine, razmotrio informacije o radu Ministarstva državne uprave i lokalne samouprave za periode april – jun, jul – oktobar i oktobar - decembar 2014. godine i odučio da ih prihvati.

**Treća tačka dnevnog reda: Razno**

Predsednik Odbora je članove Odbora obavestio o planu rada treće sednice Narodne skupštine i o planu razmatranja izveštaja nezavisnih državnih organa, Visokog saveta sudstva, Državnog veća tužilaca i Republičkog javnog tužilaštva na sednici Odbora.

Olgica Batić je ukazala na potrebu da Odbor, prilikom razmatranja predloga odluka Visokog saveta sudstva za prvi izbor sudija, mora obratiti veću pažnju na pitanje primene kriterijuma u postupku izbora i predlaganja kandidata Narodnoj skupštini, ukazujući na česte primedbe učesnika konkursa, koje se upućuju i narodnim poslanicima, da se ne poštuju načela i kriterijumi prilikom odlučivanja o kadidatima.

Sednica je završena u 15,10 časova.

SEKRETAR PREDSEDNIK

Ljiljana Miletić Živković Petar Petrović